Forgatókönyvek interaktív és online készítése és azok elemzése
Authors:   , Retek Mihály Attila 
Published: October 2023

A célom egy olyan új informatizált eljárás kidolgozása és bemutatása volt, amellyel teljes körű interaktivitással, visszacsatolásokkal, online módon és kooperativen együttműködő csoportokban lehet forgatókönyveket készíteni. A célomat úgy oldottam meg, hogy kifejlesztettem egy új és saját hibrid vagy integrált eljárást az integrált jövőkutatásban széles körben használt kétdimenziós forgatókönyvírási eljárás informatizálására. Erre azért volt szükség, mert egyetlen egy módszer alkalmazásával a teljes kutatási és fejlesztési folyamat alatt nem tudtam volna eljutni egy hatékony eljáráshoz, továbbá csak így tudtam megoldani azt, hogy több informatikai módszer kombinációjával tegyem hatékonnyá a folyamatot. Éveken keresztül verzióról-verzióra az új tapasztalataim és a visszacsatolt észrevételek alapján folyamatosan fejlesztettem az eljárásom hatékonyságát. Ezt úgy oldottam meg, hogy a már meglévő egyes fázisokat folyamatosan továbbfejlesztettem, újragondoltam és javítottam, valamint új lépéseket kapcsoltam be a forgatókönyvírási folyamatba. Az eljáráshoz csatoltam egy szövegfeldolgozó és szövegbányász komponenst, amely segítségével elemezni lehet az online készült forgatókönyveket. A hatékonyság érdekében, több természetes nyelvi feldolgozási módszert alkalmaztam, amelyek segítségével az elemzések még eredményesebbé váltak. Az eljárásom elméletileg és módszertanilag alátámasztott, a gyakorlatban többször kipróbált és probléma mentes működése azt támasztja alá, hogy az megfelel az alábbi követelményeknek: • Használatával időtől függetlenül lehet készíteni egyéni és/vagy kiscsoportos forgatókönyv sorozatokat. Azaz a forgatókönyvírási folyamatnak, nem kell bekövetkeznie egy adott időintervallumban. • Alkalmazása folyamán a résztvevőknek nem kell azonos helyen tartózkodniuk, hanem helytől függetlenül tudják elkészíteni az egyéni és/vagy kiscsoportos forgatókönyv sorozatokat úgy, hogy közben egymás aktivitását, és azok éppen felvett állapotait is látják. • A komplex jövőalternatívák és forgatókönyv sorozatok több módszer informatizált összekapcsolásával képezhetők, aminek eredményeként áll elő egy teljes online és informatizált visszacsatolásos forgatókönyvírási folyamat. • A forgatókönyvírás teljes folyamatába beépül az emberek, a szoftverek és a számítógépek közötti belső és egymás közötti, teljes körű interaktív kommunikáció. • Az eljárás egyes lépéseiben megjelenik a totális interakció a folyamatban résztvevők között, azaz teljes mértékben együtt végzik el a feladatsorokat. • Bármilyen kompetenciaszinttel rendelkező résztvevők képesek alkalmazni az általam kidolgozott online forgatókönyvírási eljárást. • Az eljárásban az interakciók folyamatában folyamatosan javul a résztvevők tudása és kompetenciaszintje. • A digitálisan elkészített nagyszámú forgatókönyv sorozat belső konzisztenciáját és a hajtóerőkhöz való viszonyát, valamint hitelességét már csak szövegbányászati módszerekkel lehet és kell ellenőrizni és elemezni egy, a folyamatra megszabott és elfogadható időintervallumon belül. • A más tudományterületeken használt adatbányászati módszerek módosításokkal és újragondolásokkal megfelelően alkalmazhatók a forgatókönyvek elemzése esetén is. • A hatékony elemzések érdekében, fontos használni különböző típusú természetes nyelvi feldolgozási módszereket. • A forgatókönyvek visszacsatolására és összegzésére célszerű speciális vizuális megjelenítéseket alkalmazni. Értekézésemből és a jövőkutatás célú informatizálási tapasztalataimból az a következtetés vonható le, hogy az online alapú informatizált jövőkutatási eljárások további és újabb intelligens módszerek alkalmazásának irányába fognak fejlődni az elkövetkezendő évtizedekben.